ಬ್ಯಾಂಕ್ಗಳಿಗೆ ಕೊಂಚ ನಿರಾಳ.. ಮಲ್ಯ, ನೀರವ್, ಚೋಕ್ಸಿಗೆ ಸೇರಿದ 9,000 ಕೋಟಿ ಆಸ್ತಿ ಹಸ್ತಾಂತರ ನವದೆಹಲಿ: ದೇಶದ ವಿವಿಧ ಬ್ಯಾಂಕುಗಳಿಗೆ ಕನ್ನಹಾಕಿ ವಿದೇಶಕ್ಕೆ ಪಲಾಯನಗೈದಿರುವ ಮೋಸ್ಟ್ ವಾಂಟೆಡ್ ಉದ್ಯಮಿಗಳಾದ ವಿಜಯ್ ಮಲ್ಯಾ, ನೀರವ್ ಮೋದಿ ಹಾಗೂ ಮೆಹುಲ್ ಚೋಕ್ಸಿ ಪ್ರಕರಣದ ವಿಚಾರಣೆ ನಡೆಸ್ತಿರುವ ಜಾರಿ ನಿರ್ದೇನಾಲಯ ಇದುವರೆಗೆ ಮೂವರಿಂದ ಬರೋಬ್ಬರಿ 18,170 ಕೋಟಿ ಮೌಲ್ಯದ ಆಸ್ತಿಯನ್ನ ಜಪ್ತಿ ಮಾಡಿತ್ತು. ಜಪ್ತಿ ಮಾಡಿರುವ ಒಟ್ಟು ಆಸ್ತಿಯ ಮೌಲ್ಯವು ವಿವಿಧ ಬ್ಯಾಂಕ್ಗಳು ಅನುಭವಿಸಿದ ನಷ್ಟದಲ್ಲಿ ಶೇಕಡಾ 80 ರಷ್ಟು ಮಾತ್ರವಾಗಿದೆ. ಇದೀಗ ಜಾರಿ ನಿರ್ದೇಶನಾಲಯ ಜಪ್ತಿ ಮಾಡಿರುವ ಆಸ್ತಿಗಳಲ್ಲಿ ಶೇಕಡಾ ಅರ್ಧದಷ್ಟು ಕೇಂದ್ರ ಹಾಗೂ ವಿವಿಧ ಬ್ಯಾಂಕ್ಗಳಿಗೆ ವರ್ಗಾವಣೆ ಮಾಡಿದೆ. ವಿಜಯ್ ಮಲ್ಯ, ಮೆಹುಲ್ ಚೋಕ್ಸಿ, ನೀರವ್ ಮೋದಿಗೆ ಸೇರಿದ 9,371.17 ಕೋಟಿ ರೂಪಾಯಿ ಮೌಲ್ಯದ ಆಸ್ತಿಯನ್ನ ಕೇಂದ್ರ ಸರ್ಕಾರಕ್ಕೆ ಹಾಗೂ ಬ್ಯಾಂಕ್ಗಳಿಗೆ ಜಾರಿ ನಿರ್ದೇಶನಾಲಯ ಹಸ್ತಾಂತರ ಮಾಡಿದೆ. ಈ ಮೂವರು ಉದ್ಯಮಿಗಳು ಒಟ್ಟು 22,585.83 ಕೋಟಿ ಹಣವನ್ನ ವಂಚಿಸಿದ್ದಾರೆ ಎಂದು ಜಾರಿ ನಿರ್ದೇಶನಾಲಯ ತಿಳಿಸಿದೆ. ಅದರಲ್ಲಿ 18,170 ಕೋಟಿ ಮೌಲ್ಯದ ಆಸ್ತಿಯನ್ನ ಅಧಿಕಾರಿಗಳು ಸೀಜ್ ಮಾಡಿದ್ದರು. ಇಂದು 8,441 ಕೋಟಿ ರೂಪಾಯಿ ಮೌಲ್ಯದ ಆಸ್ತಿಯನ್ನ ಬ್ಯಾಂಕ್ಗಳಿಗೆ ವರ್ಗಾಯಿಸಲಾಗಿದೆ. ಇನ್ನುಳಿದ 800 ಕೋಟಿಯನ್ನ ಜೂನ್ 25 ರಂದು ವರ್ಗಾಯಿಸುವ ಸಾಧ್ಯತೆ ಇದೆ. ಪಿಎಂಎಲ್ಎ ಕೋರ್ಟ್ ಆದೇಶದಂತೆ ಜಾರಿ ನಿರ್ದೇಶನಾಲಯದ ಅಧಿಕಾರಿಗಳು ಆಸ್ತಿಯನ್ನ ಇಂದು ವರ್ಗಾಯಿಸಿದೆ. ಇಲ್ಲಿ ಉದ್ಯಮಿಗಳ ಆಸ್ತಿ ಜೊತೆಗೆ ಷೇರುಗಳನ್ನು ಸಹ ಟ್ರಾನ್ಸ್ಫರ್ ಮಾಡಿದೆ. ಅವುಗಳ ಮೌಲ್ಯ ಸುಮಾರು 6,600 ಕೋಟಿ ರೂಪಾಯಿ ಎಂದು ತಿಳಿದುಬಂದಿದೆ.